Οι κατοχικές αρχές στη Μόρφου προχώρησαν το μεσημέρι της Κυριακής στη σύλληψη δυο ελληνοκύπριων γυναικών με την πρόφαση ότι φωτογράφιζαν σε στρατιωτική περιοχή.

ADVERTISING

Σύμφωνα με πληροφορίες από την Κύπρο, πρόκειται για 52χρονη και την 20χρονη κόρη της οι οποίες συμμετείχαν σε οργανωμένη εκδρομή στον Πύργο. H σύλληψή τους έγινε κατά την επιστροφή τους όταν σε σημείο της διαδρομής τους στην κατεχόμενη Μόρφου ζήτησαν να σταματήσουν για να δουν το σπίτι τους.

Για το περιστατικό που σημειώθηκε γύρω στη 13:00 το μεσημέρι έχει ενημερωθεί η Δικοινοτική Τεχνική Επιτροπή για την Εγκληματικότητα. Σε επικοινωνία μας με τον Πρόεδρος της Επιτροπής, Ανδρέα Καπαρδή επιβεβαίωσε τη σύλληψη των δυο γυναικών. Όπως αναφέρθηκε, μητέρα και κόρη τέθηκαν υπό κράτηση και τη Δευτέρα θα οδηγηθούν σε "δικαστήριο" των κατεχομένων.